Shubiri ndani ya asali
Language: Swahili | Genre: Creative_writing

SHUBIRI NDANI YA ASALI

Taabu amezama katika wimbi la mawazo akikumbuka safari iliyoanza pasipo
yeye kutarajia.Ukitazama kote ardhi imefunikwa na rangi ya kijani.Mungu
amefungua jicho lake la rehema kwa Wanamwendo.Jua limechomoza na
ukitazama kwa umbali ungeshuhudia umati wa wanafunzi ukielekea
shuleni.Walikuwa wamevalia sare zao nadhifu na walikuwa safi mithili ya
pamba.Ndege waliimba nyimbo zao za kushangilia kwa ajili ya siku mpya.
Taabu alikuwa amekaa chini ya mti wa Mkilifi hajui wala kufahamu
kilichojiri katika mazingira yake halisi.

Anamkumbuka Choyo, kijana kindakindaki aliyetokea kumpenda kwa dhati ya
moyo.Walikutana katika njia ya kutatanisha siku aliyokuwa anakimbia ili
kuokoa uhai wake kutokana na jambazi.Alikuwa amehitimu chuo kikuu na
kuajiriwa kama daktari katika hospitali moja mashuhuri
jijini.Alilazimika kutoka kwao na kuhamia mjini alikopangisha chumba
ikizingatiwa hakuwa na jamaa yoyote huko.Japo alikuwa akipokea mshahara
mkubwa aliishi katika upweke mkubwa.Alirauka asubuhi na mapema na kurudi
usiku giza likiiingia.

Hivyo basi, alikuwa amezoea na mazoea yana taabu.Hakuwa amefikiria
kununua gari lake la kibinafsi licha ya kazi yake iliyolipa.Alitumia
usafiri wa umma tu na aliposhukishwa katika kituo cha basi, alitembea
ndipo afike nyumbani.Siku hiyo kama kawaida yake, aliabiri basi baada ya
kuhudumia wagonjwa wa kila aina hospitalini.Mmoja wa wagonjwa hao ndiye
alimchelewesha kwani alifaa kufanyiwa upasuaji lakini jamaa
aliyetarajiwa kuweka saini ili afanyiwe oparesheni alikawia.Aliposhuka,
kama kawaida yake alianza kuchapa miguu ili afike kwake apumzike
kutokana na uchovu aliokuwa nao.

Alipokuwa ametembea hatua kadhaa, alihisi kwamba kuna mtu alikuwa
akimfuata.Usilolijua ni kama usiku wa giza na mbiu ya mgambo ikilia kuna
jambo.Taabu aliamua mguu niponye.Kumbe kweli ninafuatwa?Alijiuliza
alipokuwa amesonga hatua mbele.Baada ya kutazama nyuma alimwona mtu
akifwatuka kama risasi na kuelekea alikokuwa.Alivua viatu vyake vya juu
na kukata shauri kwamba lazima ajinasue kutokana na hatari iliyomtubilia
macho.

Ghafla bin vuu mwanaume aliyekuwa na rasta kichwani na aliyevalia
kaptura nyekundu na shati nyeupe mwenye sura ya maji ya kunde, alitokea
mbele yake.Moyo wa Taabu ulimwenda mbio mithili ya ngoma alitamani ardhi
ipasuke na kummeza mzima mzima.Jasho lilimtiririka
tiriri.Alichanganyikiwa kusema kweli.Alidhani hiyo ndiyo ilikuwa hatima
ya safari yake duniani.Mambo yalibadilika pale ambapo barobaro yule
alimshika Taabu mkono na kumwambia asiogope.Alikabiliana na jambazi
aliyekuwa akimfuata barabara.Alimpiga kitutu akamwacha anachungulia
kaburini.

Baada ya yale yote, aliomba kumpeleka nyumbani ili ahakikishe yu
salama.Taabu alimwona kama malaika aliyetokea wakati mwafaka ili
kumwokoa kutokana na mauti.Alikubali ingawa shingo upande tu.Choyo
alimpeleka hadi kwake na alipomfikisha akaelekea kwake
kujipumzisha.Usiku huo Taabu aligaragara kitandani ungendani kitanda
kilikuwa na chawa.Akili yake ilikuwa ikimtafakari Choyo tu.Inawezekana
mwenzetu alikuwa ameanza kuwa na hisia za kimapenzi kwa barobaro yule?

Choyo mwenyewe alipotea kwa muda wa wiki nzima.Muda huu wote Taabu
alimtafuta kila kona kana kwamba walikuwa wamejuana milele.Angefanya
nini na hakuwa na hata nambari yake ya simu?Ilibidi asubiri iwapo
atamtia tena machoni ili amshukuru kwa kitendo chake cha
kishujaa.Alisubiri lakini hakupata hata dalili yake ila hakukata tamaa
aliendelea kwa sababu alifahamu subira huvuta heri.Ijumaa moja alipokuwa
akikaribia chumba chake alimwona mtu nje ya mlango wake.Mara ya kwanza
hakumjua ila alipozidi kukaribia alimwona msamaria mwema wake.Alifurahi
ghaya ya kufarahi na hangeweza kujizuia alijikuta kampiga pambaja nusra
kumwangusha.Walitazamana kwa muda kabla mwenyeji kumkaribisha mgeni
ndani na hapo ndipo safari yao ya kimahaba ilipong’oa nanga.

Walipendana kama chanda na pete na kufaana kwa shida na
raha.Walitembeleana kazini na majumbani.Taabu hisia zikamjia kuwa
anapendwa .Alikata shauri kumpenda Choyo kama mboni ya macho
yake.Vilevile Choyo alimrudishia shukrani kwa kumpa zawadi za kila nui
na kuhakikisha kwamba anakuwa na furaha saa zote.Kwa yakini mdomo nyumba
ya maneno,kipusa yule hakusita kuwajuza wandani wake na hata wazazi wake
kuhusiana na mahusiano yake na Choyo.

Kwake Mungu alikuwa amemshushia nyota ya jaha.Siku nenda siku rudi
mapenzi yao yaliendelea kunoga.Hakukuwa na sababu yoyote kwa yeyote kati
yao kuwa na shauku kwa mwengine.Uchumba ulipofaulu, Choyo aliamua
kumwomba kidosho wake kwamba amkubalie awe mume wake naye mke wake.
Taabu alitokwa na machozi ya furaha kwani alikuwa ameingoja siku hiyo
kwa hamu na hamumu.Alikubali, akavishwa pete ya uchumba.Harusi
iliandaliwa,veli likanunuliwa,nguo anuwai zikashonwa na mafundi
waliokuwa wamebobea katika kazi zao na suti la bwana harusi halikusazwa.

Siku ya siku ilpofika, wageni waalikwa walifika na kuwasili ukumbini
.Ukumbi ulikuwa umepambwa na kupambika ukawa unameremeta kama nyota
angani.Vinywaji vilikuwepo si sharubati, si soda, si divai.Vyakula vya
kipwani viliandika meza za mapokezi .Wasimamizi wa harusi hawakuachwa
nyuma, walikuwa wamevalia kishua.Mchungaji alikuwa akiwasubiri tu
maharusi ili atimize wajibu wake wa kuwaunganisha mbele ya umati kama
mke na mume.Bibi harusi aliwasili ukumbuni akamsubiri laazizi wake
lakini hakufika.Awali alichukulia mzaha akadhani labda msongamano
ulimpata barabarani lakini pindi alivyozidi kungojea ndipo
hakumwona.Alipigiwa simu lakini alikuwa mteja.Wasiwasi ulimvaa asijue la
kufanya akaambulia kulia.

Alilia kwi!kwi!kwi! ila Choyo hakuja ukumbini.Aliendelea kusubiri bila
mafanikio.Hapo ndipo alipoukumbuka wasia aliokuwa amepewa na wazazi wake
kwamba anapoenda mjini ajihadhari na wanaume wa huko kwa sababu sio
vyote ving’aavyo ni dhahabu.Mama yake Bi. Hekima alikuwa amemkanya
kuhusiana na suala lile lakini alitia masikio yake nta na aliyoambiwa
yaliingia na sikio moja na kutokea lengine. Siku aliyoitarajia imletee
furaha badala yake iligeuka na kuwa ya kilio na aibu.

Wengi wa wageni waalikwa walihisi wamepoteza muda wao mwingi ambao
badala yake wangeutumia vizuri wangeleta maendeleo si tu katika maisha
yao bali pia katika nchi kwa ujumla.Wakati ule alikuwa na wahaka na
vilevile amepandwa na madadi.Hajui iwapo Choyo amefanya kusudi au kuna
jambo mbaya lililomkuta.Wazazi wake walikuwa wamekubali mwaliko wa
kufika harusini ili tu wamfurahishe binti yao kwa maana uchungu wa mwana
aujuae mzazi.Banati yao alipolia walilia naye na alipofurahi walifurahia
naye.

Licha ya sema sema zao na mwana wao bado Taabu alikaidi mashauri
yao.Aliwajibu kwamba yale yalikuwa maisha yake na sio kila mtu duniani
ana hila.Sasa akiwa pale chini ya mti anajuta.Ama kweli majuto ni mjukuu
huja kinyume.Amerudi katika upweke uleule aliotaka kuukimbia kwa muda
mrefu.Afanyeje sasa na kitumbua kishaingia mchanga.Baada ya matokeo ya
siku ile bado Taabu ana imani kwamba Choyo atarudi na wataishi pamoja
raha mustarehe.Suala hili limemwathiri sana Taabu hata akiwa kazini
anashindwa kufanya kazi.Usishangae umuite lakini asikuitie kwani
mwenzetu amezama katika fikra za mpenzi wake ambaye mpaka sasa hajaweza
kumtia machoni.Madhara yenyewe yanadhihirika waziwazi ameanza kukonda na
kukondeana mithili ya ng’onda.Amesusia hata kuwa na mazungumzo na
marafiki zake kwani anahofia kuwa watamtonesha kidonda ambacho sasa ni
donda ndugu kwake.

Amejitenga nao kama ardhi na mbingu.Hapiki hali wala kupakua.Majonzi
aliyo nayo anayafahamu yeye na Mungu wake lakini amlaumu nani kama si
yeye mwenyewe.Aliweza kuruhusu hisia zimtawale akasahau kuwa
mwangalifu.Hakuchukua muda kumchunguza Choyo ili amfahamu vizuri
alikotoka,kazi aliyokuwa akiifanya na hata kuhusu familia yake.Hakujali
iwapo alikuwa wa dini fulani au kafiri.Tajiri wake kule mahali kwake kwa
kazi alikuwa amempa onyo kali sana kwamba angeendelea vile basi
hangekuwa na budi ila kumfuta kazi.

Taabu alipata shida nyingi sana.Alitamani kurudi kama kawaida awatibu
wagonjwa jambo alilolienzi na si kuwatibu tu bali kuhakisha matibabu
yake yanawapa tiba ya haraka lakini tatizo ameitafuta dawa ya kumtibu
lakini hajaipata.Kipenda moyo dawa kwa yakini ila dawa yake Choyo na
hamwoni angalau kwa sekundu tu.Hali yake ya kukosa utulivu wa akili
ilimpelekea nusra aue mgonjwa kule hospitalini.Mkubwa wake alipopata
taarifa hizi alipandwa na mori na kutaka kumfuta kazi ila hakufanya
hivyo waziwazi kwani yeye binadamu na lazima awe na utu.Alihofia kwamba
siku moja hospitali yake itafungwa na serikali na yeye mwenyewe kwenda
jela kwa tuhuma za mauaji.

Hivyo alimwita Taabu ofisini mwake na kumwambia kwamba alikuwa amempa
likizo hadi pale atakaporudi sawa kiakili.Bila kufikiri kwa kina
alikubaliana na mkuu wake na kurejea nyumbani.Alipopita mtaani ilikuwa
dhahiri kuwa alikuwa anasemwa.Aghalabu angeona akitumbiliwa macho na
wakati mwengine akinyoshewa vidole.Rafiki yake Bi Huruma alimwendea
kwake Alhamisi moja akiwa na madhumuni ya kuwa atoke naye ili
wakajivinjari amsahaulishe yaliyokuwa yamejiri lakini alichokiona
hakuamini macho yake.

Alipofika mlangoni pake, alibisha lakini hakuna aliyesema karibu na hapo
ndipo alipoazimia kuingia ndani.Alimwita mwandani wake lakini hakupata
jibu.Pindi alipotazama kitandani aliona mtu amelala chali viungo vyake
vya mwili havisongei”.Maskini Taabu amepatwa na nini?”
alijiuliza.Akaweka kiganja chake cha mkono wa kulia sehemu ya moyo ili
kuusikiliza lakini hakusikia mapigo yoyote.Hakuamini macho yake.Chumba
kilikuwa kinanuka fye na nguo chafu zilitapakaa kote hata vyombo vichafu
vilikuwa vimezagaa kote.Alisimama hapo kwa sekunde mbili hivi hajui la
kufanya.Kwa mara ya kwanza akaona kwamba hivi karibuni angejikuta jela
lakini yeye Huruma aliamua kumsaidia na moyo mkunjufu.

Alitoka nje kwa kasi na kutafuta pikipiki kisha akamwomba mmiliki wake
amsaidie kumnyanyua rafiki yake kutoka kule chumbani ili waabiri naye
tayari kumpeleka hospitali.Baada ya kumweka kwenye pikipiki dereva wake
aliwasha mafuta sije mgonjwa akawa maiti, cha kushangaza walipokuwa
wameenda hatua kadhaa mbele ,mgonjwa alikohoa ghafla kisha akafungua
macho na kuuliza alikuwa wapi na walikuwa wanampeleka wapi.Kumbe alikuwa
kapoteza fahamu tu.Huruma kwa kweli alishukuru kwamba hakuna lolote
mbaya lililokuwa limemsibu kipenzi chake.Hivyo basi safari ilibidi
ibadilishwe badala ya kwenda kutafuta matibabu ilibidi watu warudi
nyumbani.Waliporudi pale chumbani ,Huruma alimpa dereva wa pikipiki na
kuanza kufanya usafi kule ndani ya chumba na baadaye kupika chakula
wakati huo wote Taabu alikuwa kajipumzisha kitandani ni mnyonge.Chakula
kilipoiva kilipakuliwa na mgeni akamwamsha mwenyeji ili ale ila alikataa
katakata.Alipogundua kuwa alikuwa mbishi aliona heri amlishe kama mtoto
angalau apate riziki tumboni.Huruma alimhurumia mwenzake kutokana na
kudhoofika kwake kwa kiafya.Walipokuwa katika vuta nikuvute simu ya
mkononi ya mwenyeji ilikiriza,hakuna aliyetaka kuigusa hivyo ikakiriza
mpaka ikajikata yenyewe.Inawezekana mjumbe alipoona vile aliamua kutuma
ujumbe mfupi kwani jioni Taabu alipoitazama simu yake alipata taarifa za
kuuatua moyo wake.

Habari zenyewe zilikuwa zipi? Habari za tanzia kwamba wazazi wake
walikuwa wamepatikana chumbani mwao wakiwa wametangulia mbele za haki
siku iliyopita saa saba za mchana.Ghafla simu iliangushwa kisha kilio
kikaanza.Hakuwa amewaona wazazi wake tena toka siku yake ya harusi na
walipoondoka walikuwa na nyuso zilizoshushwa.Huruma aliyekuwa ametoka
kwenda dukani alirudi na kumpata mwenzake anagaragara sakafuni machozi
yanamtoka njia mbili.’’Kumetokea nini? aliuliza.’’Taabu mbona
walia?’’’’Ma..ma na ba..ba wame…akasina kisha akaendelea
wameni..ac..ha.Wa..me..faariki dunia.”

“Mbona yanakufika masaibu yote haya kwa wakati mmoja?”Kabla hajaendelea
simu ilipigwa tena wakati huu Huruma ndiye aliyeipokea, sauti
iliyojitokeza ilikuwa ya mwanaume kisha akasema Taabu nimekukata kalamu
njoo uje ubebe kila kilicho chako uondoke hospitalini mwangu.Hiyo
ilikuwa shida juu ya shida.Huruma alishindwa kumweleza swahiba wake
habari hizo badala yake akajaribu kumliwaza.Mazishi ya Bwana Rehema na
Bi.Hekima yaliandaliwa huko kijijini wakazikwa shambani mwao ila Taabu
hakuonekana wala hakutuma rambirambi kwani hakuwa na hela alikuwa
amefilisika hata chumba alichoishi alikuwa anadaiwa kodi ya miezi
mitatu.

Ukiwa sasa uliyavaa maisha ya Taabu ameachwa na wavyele wake katika
dunia hii isiyo na huruma ya aina yoyote.Elimu anayo ila kazi hana.Kila
mwajiri amesusia kumwajiri kwa kuhofia kwamba angemletea maafa. Wakati
mwengine anatamani asingezaliwa akajikuta ulimwenguni humu.Maisha yake
ya awali ya furaha yamemgeukia ghafla.Hakuna anayetaka ushirikiano
naye.Ametengwa kama mgonjwa aliye na uwele usio na tiba.Kwanza alikuwa
Choyo aliyetoweka bila taarifa na baadaye wazazi wake wakachukuliwa na
mauti na la kuvunja moyo zaidi ni kuwa hata hakuweza kuhudhuria mazishi
yao.

Isitoshe hivi karibuni atafukuzwa katika chumba kile alichojipatia
faraja.Ataenda wapi na kijijini hawamtaki?Kilichobaki ni kukubali hali
ya maisha ilivyo liwe liwalo kwa sababu akijiua ni dhambi na akiamua
kuishi maisha yake yamejaa simanzi tupu.Aliwaza na kuwazua na kuamua
apange safari ya kutafuta dawa yake.Nitarudi kawaida nikiipata dawa
yangu alijiambia.Wiki iliyofuata aliamka asubuhi na mapema kabla Huruma
kuamka na kuanza safari yake.Kwa vile hakuwa na ufahamu mkubwa aliamua
kumwangalia nyumbani kwake lakini alikutana na kufuli mlango kwake.

Hakufa moyo ila alizidisha jitihada kwani atafutaye hachoki akichoka
keshapata.Alipita kila kona akimtafuta kutumia picha yake huku
akimsimamisha kila aliyekutana naye na kumwuuliza iwapo alikuwa amemwona
mahali popote barobaro yule ila wote hawakuwa na mwao kuhusiana
naye.Alipoondoka kule katika chumba chake mambo yalizidi unga baada ya
Huruma kuamka na kumkuta hayuko alienda kuripoti polisi kuhusu kutoweka
kwake na kuwapa picha yake ili wamtafute asijue alikuwa anampalia
mwenzake makaa.Askari walipopata picha ya Taabu waliifananisha na ya
mpenzi wake Choyo aliyetorokwa siku ya harusi na hapo hapo wakagundua
kwamba wanalandana kama shilingi kwaya pili.Wakakata shauri kwamba
wangemtafuta kwa udi na uvumba ili awajuze mahali Choyo aliko.

Katika pitapita zake za kila siku aliona gazeti limetandazwa chini na
mmoja wa wauzaji magazeti kule mjini, cha kushangaza ni kuwa lilikuwa
limechorwa picha ya Choyo.Haiwezekani alikuwa anaota kwani yeye bado
anaifahamu sura yake japo hawajaonana kwa muda sasa.Alimsihi muuzaji
amruhusu alisome na hakumkatalia.Macho yake yaliona masikio yake pindi
alipoanza kulisoma.’’ MOST WANTED’’ imeandikwa kwa herufi kubwa na
kukolezwa.Hapo ndipo alipopata hamu ya kuendelea kusoma ujumbe
wenyewe.Alisoma bila kupepesa macho na alipofika hatima alikuwa ameupata
ujumbe kamili ambao ni kuwa Choyo alikuwa mbwa mwitu ambaye alikuwa
amevalia ngozi ya kondoo na jina malaika halikumwafiki hata kidogo.

Kumbe alikuwa mlanguzi wa dawa za kulevya tena hatari sana kwa maana
hangesita kumwondoa yeyote kwenye njia yake iwapo alitaka kumzuia
asipate faida katika biashara yake.Aliwaibia wanabiashara wenzake ili
yeye peke yake azidi kuwa tajika bila ushindani.Aliwaadhibu vijana
waliosusia kumsafirishia bidhaa zake kokote kule alikotaka yeye kwa
kuwaua wazazi wao na kuwanajisi dada zao iwapo walikuwa nao na hatimaye
kizitia nyumba zao moto ili wasahaulike katika ulimwengu huu wa
sasa.Vijana wenyewe wangetoswa majini na kuzamishwa hadi wakate kamba.

Alipomaliza alirudisha gazeti lile kwa mwenyewe tayari kuondoka ila
aliwahiwa na askari na kufungwa pingu.Alishangaaa ghaya ya kushangaa
asijue kosa lake.Kumbe alikamatwa kwa kushirikiana na jambazi hatari
mjini Choyo.Pale chini ya mti ndo kwanza amefika katika uhuru wake baada
ya kufungwa kifungo cha miaka saba.Hana hanani akiulizwa haungami
amebaki fukara fukarike.Baada ya kutoka jela aliamua kufika katika
chumba chake ili anyakue angalau shahada yake ya udaktari lakini alipata
taarifa kutoka kwa mpangaji mpya kwamba alipoingia hakukuta chochote mle
ila anakumbuka kuona biwi la moshi hatua chache kutoka chumba kile.

Taabu yu huru lakini amerudi akiwa mchochole hana kazi,nyumba,wazazi
wala mume.Ndivyo maisha yalivyo eti ila haya yote alijitakia na msiba wa
kujitakia hauna kilio. Choyo amemkosesha hata ari ya kuishi.Laiti
angetega sikio ndi na kuwasikiliza wazazi wake ambao sasa ni marehemu
labda angekuwa katika maendeleo makubwa sasa ila alie asilie machozi
hayataweza kubadilisha hali yake ya maisha aliyo nayo kwa sasa.